เน้นย้ำสถานการณ์น้ำท่วมสต๊อกสินค้าต้องไม่ขาด พร้อมลดราคาสินค้าต่อเนื่อง บรรเทาผลกระทบและค่าใช้จ่ายของประชาชน
ร้อยตรี จักรา ยอดมณี รองอธิบดีกรมการค้าภายใน กระทรวงพาณิชย์ เปิดเผยถึงสถานการณ์ฝนตกหนักและมีน้ำท่วมในหลายพื้นที่ทั้งในกรุงเทพมหานครและต่างจังหวัด  กรมฯจึงได้มีการประสานขอความร่วมมือห้างค้าส่งค้าปลีกให้จัดเตรียมสต๊อกสินค้าให้เพียงพอกับความต้องการของประชาชน โดยเฉพาะสินค้าอุปโภคบริโภคที่จำเป็นต่อการครองชีพ เช่น ข้าวสาร อาหารแห้ง อาหารกระป๋อง น้ำดื่ม อุปกรณ์ซักล้างและทำความสะอาด  เป็นต้น และขอให้กระจายสินค้าให้ทั่วถึงทุกพื้นที่ทั่วประเทศ รวมทั้งพื้นที่ที่ได้รับผลกระทบหรือได้รับความเสียหายจากน้ำท่วมประกอบกับเมื่อวานนี้ (12 ก.ย.65) ได้มีการประชุมหารือกับห้างค้าส่งค้าปลีกและร้านสะดวกซื้อ ร้านจำหน่ายอุปกรณ์และวัสดุก่อสร้าง และสมาคมขนส่งสินค้าและโลจิสติกส์ไทย เพื่อติดตามสถานการณ์สต๊อกและการกระจายสินค้า ซึ่งห้างร้านต่างยืนยันว่าได้จัดเตรียมสต๊อกสินค้าไว้เพิ่มขึ้นตามที่กรมฯ ได้ขอความร่วมมือแล้วและยังสามารถบริหารจัดการสต๊อกและกระจายสินค้าไปยังสาขาทั่วประเทศได้ ซึ่ง กรมฯ เชื่อมั่นว่าจะไม่เกิดปัญหาสินค้าขาดแคลน ขณะที่สมาคมขนส่งสินค้าและโลจิสติกส์ไทย เปิดเผยว่า ขณะนี้การขนส่งสินค้ายังคงสามารถดำเนินการได้ตามปกติ นอกจากนี้ กรมฯ ได้ขอความร่วมมือห้างร้านดังกล่าว จัดโปรโมชันลดราคาสินค้าอย่างต่อเนื่อง ไม่ว่าจะเป็นสินค้าอุปโภคบริโภคที่จำเป็น หรืออุปกรณ์และวัสดุก่อสร้างที่ต้องใช้ในการซ่อมแซมที่พักอาศัยและอาคารสถานที่ต่างๆ ในช่วงน้ำท่วมและหลังจากน้ำท่วม เพื่อช่วยลดภาระค่าครองชีพให้แก่ประชาชน ซึ่งห้างร้านฯ ยินดีให้ความร่วมมืออย่างเต็มที่อย่างไรก็ดี กรมฯได้กำชับห้างร้านต่างๆ ให้เฝ้าระวังสถานการณ์อย่างต่อเนื่องต่อไป  รวมทั้งขอให้เตรียมแผนรองรับหากสถานการณ์น้ำท่วมยังคงไม่สิ้นสุดลง โดยกรมฯ รับที่จะเป็นตัวกลางประสานระหว่างผู้ประกอบการห้างร้าน ผู้ผลิตสินค้าและผู้ประกอบการขนส่งสินค้า ในกรณีที่มีข้อติดขัดในเรื่องนี้